b'\n_START_ARTICLE_\nCol\xc2\xb7lodi\xc3\xb3 humit\n_START_PARAGRAPH_\nEl col\xc2\xb7lodi\xc3\xb3 humit \xc3\xa9s un procediment fotogr\xc3\xa0fic usat comunament fins a finals del s. XIX. Es considera que la t\xc3\xa8cnica va ser inventada gaireb\xc3\xa9 simult\xc3\xa0niament per Frederick Scott Archer i Gustave Le Gray al voltant de l\'any 1850. Aquest tipus de fotografia es popularitz\xc3\xa0 durant prop de 40 anys, i molts fot\xc3\xb2grafs i pioners en van millorar el proc\xc3\xa9s._NEWLINE_El m\xc3\xa8tode suposa la utilitzaci\xc3\xb3 del col\xc2\xb7lodi\xc3\xb3, una esp\xc3\xa8cie de vern\xc3\xads que s\'aboca en forma l\xc3\xadquida a les plaques. El col\xc2\xb7lodi\xc3\xb3 se sensibilitzava en nitrat d\'argent. Les plaques de vidre havien d\'estar molt netes, per poder obtenir imatges n\xc3\xadtides i sense taques._NEWLINE_Es diu col\xc2\xb7lodi\xc3\xb3 humit perqu\xc3\xa8 la placa ha de romandre humida durant tot el procediment de presa i revelat de les imatges. Aix\xc3\xb2 suposava que els fot\xc3\xb2grafs havien de portar amb ells el laboratori fotogr\xc3\xa0fic, a fi de preparar la placa abans de la presa i procedir a revelar-la immediatament. Es va generalitzar aix\xc3\xad l\'\xc3\xbas de tendes de campanya i de carretes reconvertides en laboratoris per als fot\xc3\xb2grafs que treballaven a l\'exterior._NEWLINE_Un altre dels inconvenients d\'aquest m\xc3\xa8tode era la fragilitat de les plaques de vidre emprades com a suport, que de vegades acabaven ratllades o trencades._NEWLINE_Amb l\'\xc3\xbas d\'aquest procediment es va aconseguir reduir el temps d\'exposici\xc3\xb3 a uns quants segons, la qual cosa va provocar una disminuci\xc3\xb3 dels costos. Una altra de les grans avantatges de les plaques al col\xc2\xb7lodi\xc3\xb3 era la seva estabilitat._NEWLINE_El col\xc2\xb7lodi\xc3\xb3 va ocasionar l\'abandonament d\'altres procediments com el daguerreotip, ja que permetia obtenir diverses c\xc3\xb2pies, o el calotip. Tamb\xc3\xa9 va suposar la popularitzaci\xc3\xb3 de l\'acc\xc3\xa9s al mercat d\'imatges de famosos per part de la burgesia i les escasses classes mitjanes, en c\xc3\xb2pies a l\'alb\xc3\xbamina.\n_START_SECTION_\nHist\xc3\xb2ria\n_START_PARAGRAPH_\nEl col\xc2\xb7lodi\xc3\xb3 humit va ser inventat l\'any 1851 per Gustave Le Gray, qui va ser el primer a indicar un procediment amb aquest compost, i va aconseguir imatges mitjan\xc3\xa7ant el revelat amb sulfat de prot\xc3\xb2xid de ferro. Frederick Scott Archer va publicar, aquest mateix any, a Anglaterra, un estudi d\'aquest agent, que va suposar un gran aven\xc3\xa7 en el desenvolupament de la fotografia._NEWLINE_A partir de l\'any 1855, es va imposar aquest procediment. Entre els fot\xc3\xb2grafs que el van adoptar hi ha alguns autors cl\xc3\xa0ssics com Charles Clifford i J. Laurent, dos dels m\xc3\xa9s importants fot\xc3\xb2grafs que van treballar a Espanya, en l\'\xc3\xa8poca de la reina Isabel II d\'Espanya._NEWLINE_A la d\xc3\xa8cada de 1880, el seu \xc3\xbas va comen\xc3\xa7ar a ser despla\xc3\xa7at per l\'aparici\xc3\xb3 de la instant\xc3\xa0nia fotogr\xc3\xa0fica, de les "plaques seques" de vidre amb gelatinobromur. Per\xc3\xb2 les plaques de vidre amb col\xc2\xb7lodi\xc3\xb3 es van seguir emprant moltes d\xc3\xa8cades en els tallers d\'arts gr\xc3\xa0fiques._NEWLINE_Les ind\xc3\xbastries gr\xc3\xa0fiques encara feien servir el col\xc2\xb7lodi\xc3\xb3 humit als anys de la d\xc3\xa8cada dels 60 del s. XX per a obres de l\xc3\xadnies i tonalitats, la majoria amb tintes negres sobre fons blanc, ja que, en grans formats, aquesta t\xc3\xa8cnica era for\xc3\xa7a m\xc3\xa9s econ\xc3\xb2mica que la del cel\xc2\xb7luloide.'